Parys-boere se lot vandag bekend…Van links: Anton Loggenberg, Boeta van der Westhuizen, Cor Loggenberg, Loedie van der Westhuizen jr. en Miela Jansen van Vuuren. (Foto: Anja van der Merwe) Die ses boere in die opspraakwekkende Parys-aanrandingsaak sal na verwagting vandag in die rondgaande hof op die dorp gevonnis word. Boeta van der Westhuizen (52), sy seun, Loedie van der Westhuizen jr. (23), Anton Loggenberg (55), sy seun, Cor Loggenberg (24), en Miela Jansen van Vuuren (28), Boeta se skoonseun, is verlede jaar skuldig bevind aan aanranding en aanranding met die doel om ernstig te beseer. Die aanklagte spruit uit die dood van Samuel Tjixa (35) en Simon Jubeba (29) wat op 6 Januarie 2016 ná ’n plaasaanval deur dié vyf boere aangekeer en só erg aangerand is dat hulle ŉ dag later aan hul beserings beswyk het. Die staat wil hê die boere moet tronkstraf uitdien, maar die verdediging voer aan die boere is nie “tronkmateriaal” nie. Regter Corné van Zyl het Donderdag in die hof gesê die vonnis gaan nie ’n maklike besluit wees nie omdat sy talle faktore in aanmerking moet neem voordat sy oor die boere se lot besluit. Die vyf beskuldigdes se verhoor het reeds in Mei 2017 begin en is sedertdien talle kere uitgestel. Hulle is aanvanklik op aanklagte van moord aangekla, maar is toe op aanklagte van aanranding skuldig bevind. Volgens Petro Prinsloo, ’n maatskaplike werker van die departement van korrektiewe dienste, se voorvonnisverslag en die beskuldigdes se regsverteenwoordigers se betoë hoort die vyf mans nie in die tronk nie. Prinsloo het na aanleiding van haar verslag opgeskorte vonnisse en korrektiewe toesig vir die beskuldigdes as straf aanbeveel en die regsverteenwoordigers het dit beaam. Staatsaanklaer Jabulani Mlotshwa het egter namens die staat aangevoer dat dit ŉ té ligte straf is. Hy het gesê as die aard en erns van die misdryf in aanmerking geneem word, sal die beskuldigdes direkte tronkstraf van tussen twee en vyf jaar moet kry.